Ilmatieteen laitoksen mukaan autoilijoiden kannattaa varautua haastaviin keleihin tulevina päivinä. Ennusteen mukaan pohjoisesta virtaa Suomeen vuodenaikaan nähden kylmää ilmaa ja yöpakkaset yleistyvät.

Länsi-Lapissa ja Pohjois-Pohjanmaalla sataa paikoin lunta tai räntää perjantain vastaisena yönä. Lisäksi vähäisiä lumi- tai räntäsateita voi tulla maan etelä- ja keskiosassa lähinnä sunnuntaina. Myös alkuviikolla voi etelärannikolla esiintyä vielä vesi- tai lumikuuroja.

– Petollisempaa liukkautta, eli mustaa jäätä, esiintyy paikoin öisin ja aamuisin lähinnä vesistöjen äärellä länsi- ja etelärannikolla sekä Järvi-Suomessa, kertoo Ilmatieteen laitoksen ylimeteorologi Henri Nyman tiedotteessa.

Päivisin lämpötila jää viikonloppuna Lapissa jo paikoin pakkasen puolelle ja etelässäkin alle +5 asteen. Öisin lämpötila on alimmillaan etelässä -5 asteen ja Lapissa -10 asteen vaiheilla.

Kylmä sääjakso jatkunee ensi viikon puoliväliin, jonka jälkeen sää mahdollisesti lauhtuu.